มติ 8 ต่อ 1-ศาลรัฐธรรมนูญสั่ง ธนาธรยุติ ปฏิบัติหน้าที่ ส.ส.
หลังรับฟ้องคดีหุ้นสื่อ ธนาธรสู้ซัดรีบผิดปกติ ปชป. เขี้ยวขอแก้รธน. ทุกขั้วทึ้งประธานสภาฯ,ปชป.เขี้ยวอีกขั้น ยื้อให้คำตอบร่วมรัฐบาล นัดเย็น 24 พ.ค. ถกร่วม กก.บห.-ส.ส. ราเมศ ระบุอาจยังไม่จบร่วมรัฐบาลกับขั้วไหน ตั้งเงื่อนไขเพิ่มขอแก้รัฐธรรมนูญ-ดันนโยบายพรรค ส่งคนชิงเก้าอี้ประธานสภาฯ ไม่พ่วงเงื่อนไขร่วมรัฐบาล ชวน ดับข่าวลือไม่รับประมุขนิติบัญญัติ ยกอดีตร่วมรัฐบาลได้ก็ถอนตัวได้ ไม่แคร์ใครจะไม่ยกมือไหว้ แกนนำ พปชร. แก้เกมชง สุชาติ จองประธานสภาฯ ตี๋กร่าง ลั่นต้องจบดีลทั้งประธานสภาฯ-ตั้งรัฐบาลพร้อมกัน พท.ยกเลิกถก 7 พรรคขั้วประชาธิปไตย หลัง มิ่งขวัญ ไขก๊อก หน.พรรคเศรษฐกิจใหม่ ปรับแผนถ้าดีลขั้วที่ 3 ล้มส่ง สมพงษ์ ชิงธงประธานสภาฯ ภูมิธรรม ย้ำ 245 เสียงยังปึ้ก ลุ้นเซอร์ไพรส์ในสภาฯ มติเอกฉันท์ศาล รธน.รับคำร้อง ธนาธร ถือหุ้นสื่อ 8 ต่อ 1 สั่งยุติปฏิบัติหน้าที่ หน.อนาคตใหม่โวยเร่งรีบผิดปกติ ปลุกแนวร่วมสู้พร้อมเป็นนายกฯ,การเดินเกมเจรจาต่อรองเพื่อจัดตั้งรัฐบาลดำเนินไปอย่างเข้มข้น ขณะที่พรรคประชาธิปัตย์กับพรรคภูมิใจไทยผนึกกำลังเพิ่มอำนาจการต่อรอง โดยที่พรรคประชาธิปัตย์ได้กำหนดเงื่อนไขสำคัญในการเข้าร่วมรัฐบาลกับพลังประชารัฐ อาทิ ต้องนำนโยบายของ พรรคไปใช้ และขอให้มีการแก้ไขรัฐธรรมนูญ ด้านพรรคพลังประชารัฐพลิกเกมส่งชื่อนายสุชาติ ตันเจริญ ชิงตำแหน่งประธานสภาผู้แทนราษฎร ไม่ยกให้พรรคที่เชิญเข้าร่วมรัฐบาล,ปชป.หารือ 2 วงยื้อเคาะท่าที,เมื่อเวลา 13.00 น. วันที่ 23 พ.ค. ได้มีการประชุม ส.ส.พรรคประชาธิปัตย์ทั้ง 52 คน ที่ห้องประชุม ชั้น 3 อาคาร ม.ร.ว.เสนีย์ ปราโมช แยกจากการประชุมคณะกรรมการบริหารพรรคที่แยกไปอีกวงหนึ่ง ทั้งนี้มีนายจุรินทร์ ลักษณวิศิษฏ์ หัวหน้าพรรคประชาธิปัตย์ เป็นประธานการประชุม เริ่มจากนายเฉลิมชัย ศรีอ่อน เลขาธิการพรรค ได้รายงานผลการเจรจาประสานงานกับพรรคการเมืองต่างๆ ตามที่ประชุมกรรมการบริหารพรรคและ ส.ส.พรรคได้มอบหมายว่าได้เจรจากับนายอนุทิน ชาญวีรกูล หัวหน้าพรรคภูมิใจไทยและแกนนำพรรคพลังประชารัฐอย่างไร ที่ประชุม ส.ส.เห็นว่าการเจรจายังไม่ชัดเจน จึงมอบหมายให้นายเฉลิมชัยไปประสานอีกครั้งให้ชัดเจน พร้อมเพิ่มเงื่อนไขเรื่องการแก้ไขรัฐธรรมนูญและนโยบายของพรรคให้นำมาปฏิบัติด้วย ที่ผ่านมาพรรคพลังประชารัฐยังไม่ตอบรับเรื่องนี้ จึงถือว่าภารกิจนี้ยังไม่ถือว่าเป็นข้อยุติ ยังต้องเจรจาประสานงานเพิ่มเติมต่อไป อย่างน้อยต้องใช้เวลาอีก 1 วัน จากนั้นแล้วถึงจะมารายงานความคืบหน้า เพื่อที่ให้มีการประชุมร่วมระหว่างกรรมการบริหารพรรคและ ส.ส.พรรคอีกครั้ง,ดันเลือก ปธ.สภาฯ แยกฝ่ายบริหาร,ผู้สื่อข่าวรายงานอีกว่า ในที่ประชุม ส.ส.พรรคประชาธิปัตย์เห็นว่าตำแหน่งประธานสภาฯ ประมุขสภานิติบัญญัติ น่าจะพิจารณาแยกออกจากฝ่ายบริหารหรือการตั้ง ครม.ที่ไม่เกี่ยวข้องกันกับการร่วมรัฐบาลหรือไม่ ที่ผ่านมาพรรคประชาธิปัตย์เคยเสนอหลักการนี้ตั้งแต่เริ่มยกร่างรัฐธรรมนูญฉบับนี้ แต่ไม่ได้รับการตอบรับจากผู้มีอำนาจ จึงจะผลักดันแนวคิดนี้ขึ้นมาอีกครั้ง เพื่อให้เป็นไปตามหลักประชาธิปไตยแท้จริง ให้มีการคัดเลือกบุคคลที่เหมาะสมในนามพรรค เพื่อเสนอให้ที่ประชุมสภาฯ เลือกให้ทำหน้าที่ประธานสภาฯ โดยมอบหมายให้กรรมการบริหารพรรคไปพิจารณาบุคคลที่เหมาะสมมาเสนอต่อที่ประชุมร่วมในวันที่ 24 พ.ค. อีกครั้ง มี 4 รายชื่อ คือ 1.นายชวน หลีกภัย 2.นายบัญญัติ บรรทัดฐาน 3.นายอภิสิทธิ์ เวชชาชีวะและ 4.นายเทอดพงษ์ ไชยนันทน์ ที่ถือว่ามีคุณสมบัติและประสบการณ์ทางการเมืองครบเครื่อง เพื่อให้เข้า ไปขับเคลื่อนแก้ไขรัฐธรรมนูญ ผ่าทางตันทางการเมืองและข้อกฎหมายที่เป็นอุปสรรคในทางปฏิบัติ,เพิ่มเงื่อนไขแก้ รธน.-ดันนโยบาย,ผู้สื่อข่าวรายงานว่า ขณะเมื่อเวลา 14.00 น. มีการประชุมคณะกรรมการบริหาร (กก.บห.) พรรค ที่ห้องประชุมชั้น 2 อาคารเดียวกัน โดยมีนายนิพนธ์ บุญญามณี รองหัวหน้าพรรค ได้รับมอบหมายจากหัวหน้าพรรคให้ทำหน้าที่ประธานที่ประชุม โดยที่ประชุมได้หารือถึงแนวทางการเข้าร่วมรัฐบาลหรือไม่ และเห็นพ้องว่าพรรคประชาธิปัตย์ไม่รับรัฐธรรมนูญฉบับปัจจุบันมาตั้งแต่ต้น เนื่องจากเห็นว่ามีหลายมาตราที่มีปัญหาในทางปฏิบัติ และมีบางส่วนที่คลุมเครือไม่ชัดเจน ที่สำคัญคือไม่เป็นไปตามหลักการและเจตนารมณ์ประชาธิปไตย หากจะเข้าร่วมรัฐบาลพรรคจะเสนอขอให้มีการแก้ไขรัฐธรรมนูญในสภาฯ ตามแนวทางประชาธิปไตย นอกจากนี้ การจะเข้าร่วมงานรัฐบาล ต้องดูว่าแนวนโยบายหลักที่พรรคได้ประกาศตอนหาเสียงไว้คือแก้จน สร้างคน สร้างชาติ รัฐบาลจะต้องรับปากเพื่อให้ใช้นโยบายพรรคมาใช้ปฏิบัติเพื่อแก้ไขปัญหาช่วยเหลือประชาชน โดยดูนโยบายพรรคเป็นหลักแล้วค่อยปรับดูเนื้องานของหน่วยงานรัฐหรือกระทรวงใดที่สามารถปรับนำนโยบายของพรรคประชาธิปัตย์ไปใช้ให้เป็นรูปธรรม เช่น การแก้ไขสินค้าเกษตรตกต่ำ ใช้การประกันราคาพืชผล การแก้ไขปัญหาหนี้สินครัวเรือน รวมถึงการป้องกันและปราบปรามการทุจริต (ปราบโกง) ต้องเข้มงวดจริงจัง จึงมีมติเห็นพ้องตามข้อเสนอนี้มอบหมายให้นายนิพนธ์รับไปประสานกับตัวแทนพรรคพลังประชารัฐ,เย็น 24 พ.ค.หารือร่วม กก.บห.-ส.ส.,ผู้สื่อข่าวรายงานอีกว่า จากนั้นนายนิพนธ์จึงแจ้งต่อที่ประชุมกรรมการบริหารพรรคว่า ขณะนี้ยังอยู่ในขั้นตอนการประสานงาน เพื่อพิจารณาแนวทางในการจะเข้าร่วมรัฐบาลหรือไม่ และต้องรอความชัดเจนในการประสานเจรจากับพรรคการเมืองอื่นและพรรคพลังประชารัฐให้ทราบผลชัดเจนก่อน จึงขอให้กรรมการบริหารพรรครอและเตรียมพร้อมที่จะประชุมกันอีกครั้งในเวลา 16.00 น. วันที่ 24 พ.ค. เพื่อรอประชุมคณะกรรมการบริหารพรรคร่วมกับ ส.ส.ของพรรคที่กลับจากการเข้าร่วมงานรัฐพิธีเปิดประชุมรัฐสภา โดยนัดประชุมกันต่อที่พรรคประชาธิปัตย์ต่อไป,ไม่ยืนยันจบดีล-เปิดเกมชิง ปธ.สภาฯ,นายราเมศ รัตนะเชวง โฆษกพรรคประชาธิปัตย์ แถลงหลังการประชุม ส.ส.พรรคว่านายเฉลิมชัย ศรีอ่อน เลขาธิการพรรคได้นำผลการประสานงานกับพรรคการเมืองต่างๆถึงแนวทางการจัดตั้งรัฐบาลกลับมารายงานที่ประชุม ส.ส.เบื้องต้นการประสานงานระหว่างพรรคการเมืองยังไม่เสร็จสิ้น แต่ยืนยันว่าจะมีการประชุมร่วมระหว่างกรรมการบริหารพรรคและ ส.ส.พรรค ในเวลา 16.00 น. วันที่ 24 พ.ค.เพื่อกำหนดทิศทางว่าจะร่วมหรือไม่ร่วมรัฐบาลกับฝ่ายใด แต่ยังไม่ยืนยันว่าจะได้ข้อสรุปภายในการประชุมหรือไม่ เบื้องต้นที่ประชุม ส.ส.มีมติว่าการเป็นผู้นำทางฝ่ายนิติบัญญัติ คือการส่งบุคคลที่เหมาะสมลงชิงตำแหน่งประธานสภาผู้แทนราษฎร โดยจะมีการหารือกันในการประชุมดังกล่าวและยืนยันว่าการเสนอชื่อบุคคลเป็นประธานสภาฯ ไม่มีนัยเกี่ยวข้องกับการจัดตั้งรัฐบาล เพราะการเข้าร่วมหรือไม่ร่วมรัฐบาล เป็นคนละประเด็นกัน เรื่องนี้ที่ประชุมได้มอบหมายให้นายเฉลิมชัยไปเป็นผู้ดำเนินการ,ชวน ยันไม่รับประมุขนิติบัญญัติ,นายชวน หลีกภัย ประธานสภาที่ปรึกษาพรรคประชาธิปัตย์ ให้สัมภาษณ์ถึงกระแสข่าวที่ว่า จะรับตำแหน่งประธานสภาฯแลกกับการร่วมรัฐบาลกับพรรคพลังประชารัฐว่า ไม่ทราบว่าข่าวดังกล่าวมาอย่างไร เราเคยพูดกันภายในพรรคมาก่อนหน้านี้นานแล้วว่าถ้าบังเอิญพรรคประชาธิปัตย์ต้องมีส่วนเกี่ยวข้องในการเลือกประธานสภาฯบุคคลที่เหมาะสมที่สุด คือนายบัญญัติ บรรทัดฐาน ส.ส.บัญชีรายชื่อ พรรคไม่เคยพูดถึงตน เพราะเคยเป็นมาแล้ว นายบัญญัติมีสิทธิ์ตัดสินใจว่าจะรับหรือไม่รับ แต่ในเมื่อนายบัญญัติปฏิเสธแล้ว แสดงว่าเขาอาจไม่สนใจและเราไม่ต้องพูดถึงกันอีกแล้ว ขณะเดียวกัน นายอภิสิทธิ์ เวชชาชีวะ อดีตหัวหน้าพรรค ก็แม่นยำเรื่องข้อกฎหมาย แต่คงไม่สนใจเช่นกัน ตนมีเป้าหมายอยากช่วยน้องๆ ที่สอบตก และช่วย ส.ส.อย่าได้สอบตกในวันข้างหน้า ขอย้ำว่าไม่เคยโทรศัพท์พูดคุยกับ พล.อ.ประวิตร วงษ์สุวรรณ รองนายกฯ และ รมว.กลาโหม แม้จะมีคนพยายามมาทาบทาม แต่บอกไปว่าขอให้รอมีหัวหน้าและกรรมการบริหารพรรคชุดใหม่ก่อน เป็นแค่สมาชิก 1 เสียงไม่ใช่หัวหน้าพรรค ยืนยันว่าความเข้าใจผิดต่างๆไม่ใช่เรื่องจริง ตนเป็นคนพูดจริงไม่เคยโกหก ถ้ามีใครติดต่อตน ตนก็ยอมรับว่ามีจริง,ยกอดีตร่วม รบ.ได้ก็ถอนตัวได้,เมื่อถามถึงข้อเท็จจริงที่พรรคประชาธิปัตย์เข้าร่วมรัฐบาลกับพรรคพลังประชารัฐ นายชวน กล่าวว่า ตนไม่เคยพูดเรื่องนี้ แต่พูดเพียงว่าไม่อยากให้ภายนอก เงินหรืออะไรก็ตามมาแทรกแซงพรรค และขอให้สมาชิกตัดสินใจไปตามครรลองประชาธิปไตย ในอดีตก็เป็นอย่างนี้ เพียงแต่ในอดีตเคยร่วมและไม่ร่วม สมัย พล.อ.เกรียงศักดิ์ ชมะนันท์ เคยเชิญพรรคไปร่วมก็ไม่ได้ร่วม แต่สมัยรัฐบาล พล.อ.เปรม ติณสูลานนท์ ไปร่วมรัฐบาล พล.อ.ชาติชาย ชุณหะวัณ เคยจะเข้าร่วมแต่เมื่อมีข่าวบุฟเฟต์คาบิเน็ตพรรคก็ถอนตัว ไม่ถือว่าผิดปกติ แต่เราต้องรักษาเกียรติยศชื่อเสียงไว้ แต่เมื่อเราเห็นว่าเมื่อไปร่วมแล้วมีการทุจริตโกงกิน พรรคจะไปสนับสนุนให้คนโกงกินไม่ได้ ถือเป็นแนวปฏิบัติที่ผ่านมา แต่หลังจากนี้ขึ้นอยู่กับที่ประชุมร่วมคณะกรรมการบริหารพรรคและ ส.ส. เราจะเห็นด้วยหรือไม่เห็นด้วยต้องเคารพมติ ทำให้พรรคอยู่ได้ถึง 73 ปี แต่ถ้าต่างคนต่างไม่เห็นด้วยพรรคไปไม่ได้,ไม่แคร์ใครจะไม่ยกมือไหว้,นายชวนกล่าวต่อว่า ส่วนกรณีที่นายพีระพันธุ์ สาลีรัฐวิภาค ส.ส.บัญชีรายชื่อ ระบุนายชวนไม่ควรเอาเรื่องภายในมาพูดภายนอกว่า เนื่องจากมีการออกข่าวตำหนิตนข้างนอกไม่ใช่ในพรรค ทำให้ขยายข่าวไปทั่วประเทศ จึงต้องอธิบายให้ที่ประชุมพรรคฟัง นายบัญญัติ บรรทัดฐาน กรรมการที่ปรึกษาพรรค ก็เห็นว่าอะไรควรจะอยู่ในห้องประชุม กรณีนี้เขาเอาเรื่องตนไปพูดข้างนอกทำให้เสียหาย นายพีระพันธุ์ปฏิเสธไม่ได้หมายถึงตน แต่ทั้งหมดเมื่ออ่านแล้วหมายถึงตน ได้พูดให้ที่ประชุมฟังอย่างนี้ถึง 2 ครั้งเรื่องก็จบ ไม่อยากทะเลาะกันเหมือนเด็ก ดีที่สุดคือพูดความจริง สมมติใครไม่พอใจใครเป็นเรื่องส่วนตัว ถ้าจะไม่ยกมือไหว้ไม่นับถือกันก็ไม่เป็นไร แต่การนำไปวิจารณ์ข้างนอก ในเรื่องไม่จริงเป็นเรื่องเสียหาย คนที่ออกมาอาจไม่พอใจ,ในพรรคไม่มีหัวหงอก มีแต่หัวเทา,ถ้าผมมีบารมีอาจจะทำอะไรมากกว่านี้ ที่บอกว่าไปแทรกแซง ขนาดที่ จ.ตรัง ไม่ได้เข้าไปยุ่ง ไม่ได้ไปบีบบังคับให้ใครเลือกใคร แต่ที่เลือกนายจุรินทร์เพราะไม่มีเหตุผลอะไรที่จะไม่เลือก ได้บอกนายกรณ์ จาติกวณิช ส.ส.บัญชีรายชื่อ ไปว่า นายจุรินทร์มาเป็นหัวหน้าพรรคเป็นการถางป่าให้คนอื่น มาเป็นหัวหน้าพรรคได้สะดวกขึ้น เพราะพรรคแพ้เลือกตั้งมามากมาย ปัญหาจะบานปลายหรือไม่ อยู่ที่การพูดความจริง ส่วนตัวไม่ได้มีอะไรกับนายพีระพันธุ์ แต่พูดในที่ประชุมเพราะไม่อยากให้คนภายนอกมาแทรกแซงภายในพรรค ยืนยัน 72 ปีพรรคประชาธิปัตย์ไม่มีคนแปลกปลอม ไม่มีอีแอบ หัวหงอก หัวขาว หัวดำ เหมือนที่ ม.จ.จุลเจิม ยุคล กล่าวหา เพราะผมเป็นหัวสีเทาแล้ว จึงอยากให้เข้าใจด้วย นายชวนกล่าว,สมชัย แนะต่อรองร่วม รบ.ไม่มี บิ๊กตู่,นายสมชัย ศรีสุทธิยากร อดีตผู้สมัคร ส.ส.สมุทรสาคร พรรคประชาธิปัตย์และอดีต กกต. โพสต์เฟซบุ๊กว่า อย่าให้ภาพการตัดสินใจเข้าร่วมรัฐบาลเป็นเรื่องการต่อรองตำแหน่ง เหมือนภาพประชาธิปัตย์และภูมิใจไทยกำลังอาศัย 103 เสียงเพื่อบอกพลังประชารัฐให้คายกระทรวงใหญ่ มิฉะนั้นอาจไม่เข้าร่วมรัฐบาล เป็นภาพการเมืองยุคเก่าที่จบด้วยผลประโยชน์ของนักการเมือง พลังประชารัฐอาจยอม เสียสละอวัยวะเพื่อรักษาชีวิต แต่ภาพของคนที่รับอวัยวะแม้ได้ของใหญ่กลับไม่ใช่ภาพที่ประทับใจผู้คน ข้อเรียกร้องประการเดียวที่จะทำให้ประชาธิปัตย์และภูมิใจไทยเข้าร่วมได้อย่างสง่างาม คือพลังประชารัฐต้องยอมถอยประยุทธ์และทหารออกจากการมีตำแหน่งทางการเมืองสำคัญ เพื่อให้การเมืองไทยเป็นการเมืองในระบอบรัฐสภาที่แท้จริง ไม่มีทหารมาอยู่เบื้องหลังแต่อาศัยการเลือกตั้งมาฟอกตัวว่าเป็นประชาธิปไตย หากยอมแล้วประชาธิปัตย์และภูมิใจไทยเข้าร่วมกับพลังประชารัฐ สองพรรคกลางจะได้รับเสียงชื่นชมว่าใช้ 103 เสียงเพื่อให้เกิดการเปลี่ยนแปลงครั้งใหญ่ของบ้านเมืองอย่างแท้จริง,สันธนะ จี้ทบทวนจับมือ พปชร.,วันเดียวกัน ก่อนการประชุม ส.ส.และกรรมการบริหารพรรคประชาธิปัตย์ นายสันธนะ ประยูรรัตน์ อดีตรองผู้กำกับการตำรวจสันติบาลและสมาชิกพรรค เพื่อไทย เดินทางมายื่นหนังสือถึงหัวหน้าพรรคประชาธิปัตย์ เพื่อขอให้ทบทวนการร่วมรัฐบาลกับพรรคพลังประชารัฐ เนื่องจากมีพฤติกรรมเข้าข่าย บุคคลภายนอกชี้นำครอบงำพรรคพลังประชารัฐในการเลือกตั้งครั้งที่ผ่านมา ได้ยื่นเรื่องต่อ กกต.เพื่อขอให้ศาลรัฐธรรมนูญวินิจฉัยยุบพรรคพลังประชารัฐ และเพิกถอนสิทธิสมัครรับเลือกตั้งคณะกรรมการบริหารพรรคพลังประชารัฐทั้ง 24 คนแล้ว,พปชร.ปฐมนิเทศ ส.ส.แกนนำหายตัว,ด้านพรรคพลังประชารัฐ (พปชร.) เมื่อเวลา 09.30 น.ที่พรรคพลังประชารัฐ พรรคได้จัดปฐมนิเทศ ส.ส.แบบแบ่งเขตและบัญชีรายชื่อ 115 คน เตรียมความพร้อมการปฏิบัติหน้าที่ผู้แทนราษฎร ซักซ้อมการเตรียมความพร้อมเปิดประชุมสภาฯ มีนายกอบศักดิ์ ภูตระกูล โฆษกพรรค นายวิรัช รัตนเศรษฐ ส.ส.บัญชีรายชื่อ นิติกรรัฐสภาและนิติกรสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ชี้แจงข้อปฏิบัติ เป็นที่น่าสังเกตว่าแกนนำพรรคทั้งนายอุตตม สาวนายน หัวหน้าพรรค นายสุวิทย์ เมษินทรีย์ รองหัวหน้าพรรค นายสนธิรัตน์ สนธิจิรวงศ์ เลขาธิการพรรค รวมถึง ส.ส.แบบบัญชีรายชื่อ นายสมศักดิ์ เทพสุทิน นายสุริยะ จึงรุ่งเรืองกิจ นายณัฏฐพล ทีปสุวรรณ และนายพุทธิพงษ์ ปุณณกันต์ ไม่ได้เข้าร่วมประชุมเพราะต้องไปพูดคุยหาข้อสรุปจัดสรรเก้าอี้รัฐมนตรีและประธานสภาผู้แทนราษฎร,โต้กลับชง สุชาติ ชิง ปธ.สภาฯ,ต่อมาเวลา 13.30 น. การปฐมนิเทศ ส.ส.ช่วงบ่ายนายณัฏฐพล นายพุทธิพงษ์ เป็นวิทยากรซักซ้อมเตรียมพร้อมประชุมสภาฯ โดยมีนายสุชาติ ตันเจริญ ส.ส.ฉะเชิงเทรา แคนดิเดตชิงประธานสภาฯเข้าร่วม โดยนายณัฏฐพลขึ้นเวทีกล่าวว่า การเลือกประธานสภาฯวันที่ 25 พ.ค. ขอยังไม่บอกผู้ที่ถูกเสนอชื่อเป็นใคร ต้องรอเจรจากับทุกพรรคเรียบร้อยก่อน เพื่อได้รู้แนวทางเดินงานในสภาฯไปได้อย่างมั่นคง ขณะนี้หัวหน้าและเลขาธิการพรรคมอบให้ตนเป็นคนเสนอชื่อประธานสภาฯ ในสภาฯ ขอให้ทุกท่านรักษาระเบียบวินัย ฟังข้อมูลมติจากพรรค มีวิปพรรคกำหนดแนวทาง การทำงานเข้มข้น ต้องตรงเวลา ไม่รับภารกิจอื่นช่วงประชุมสภาฯ ต้องไม่ปล่อยให้สภาฯล่ม พรรคจะมีคณะทำงานดูแลส่วนนี้ตลอดเวลา การแสดงวิสัยทัศน์ในสภาฯ ตอบโต้ประเด็นอะไรพิจารณาให้ดี อย่าเป็นสิงห์เดี่ยว อย่าคิดว่าได้ออกทีวี ฝากนายวิรัช รัตนเศรษฐ ส.ส.บัญชีรายชื่อ ช่วยดูแล ส.ส.ใหม่ จากนั้นนายณัฏฐพลและนายพุทธิพงษ์ได้ออกจากพรรคทันที ไปสมทบแกนนำพรรคเพื่อเดินเกมเจรจาต่อรองกันต่อ,บีบต้องจบดีล ปธ.สภา-ตั้ง รบ.,ด้านนายสุชาติ ตันเจริญ ส.ส.ฉะเชิงเทรา พรรคพลังประชารัฐ เปิดเผยว่า ตำแหน่งประธานสภาฯ ชัดเจนแล้วเป็นตนที่พรรคจะเสนอชื่อ เรื่องประธานสภาฯจะได้ความชัดเจนพร้อมกับเรื่องการจัดตั้งรัฐบาล ทั้งสองเรื่องนี้ต้องได้ข้อยุติพร้อมกัน,บิ๊กตู่-ป้อม-วิษณุ มาสายพร้อมกัน,สำหรับความเคลื่อนไหวของ พล.อ.ประยุทธ์ จันทร์โอชา นายกรัฐมนตรี และหัวหน้า คสช. เช้าวันเดียวกันเป็นที่น่าสังเกตว่า พล.อ.ประยุทธ์เข้ามาปฏิบัติภารกิจที่ทำเนียบรัฐบาลสายกว่าปกติ โดยเดินทางเข้ามาถึงเวลา 10.25 น. พร้อมๆกับ พล.อ. ประวิตร วงษ์สุวรรณ รอง นายกฯ และ รมว.กลาโหมและนายวิษณุ เครืองาม รองนายกฯ โดยเมื่อมาถึง พล.อ.ประยุทธ์ได้เดินขึ้นไปยังห้องทำงานบนตึกไทยคู่ฟ้าทันที ส่วนนายวิษณุหลบไปขึ้นห้องทำงานทางประตูด้านหลังของตึกบัญชาการ 1 จนเป็นที่น่าสังเกตว่าทั้งสามคนได้ใช้เวลาไปหารือกันเกี่ยวกับความคืบหน้าการจัดตั้งรัฐบาลหรือไม่,ประวิตร ติ๊ดชึ่งไม่ได้คุยตั้ง รบ.,พล.อ.ประวิตรให้สัมภาษณ์ถึงกรณีที่นายชัย ชิดชอบ ส.ส.บัญชีรายชื่อ พรรคภูมิใจไทย ประกาศสนับสนุนให้กลับมาเป็นรองนายกฯ ฝ่ายความมั่นคงว่า เรื่องนี้ตนยังไม่รู้ว่าเป็นการส่งสัญญาณว่าพรรคภูมิใจไทยจะเข้าร่วมรัฐบาลหรือไม่ ที่บอกว่าไม่รู้เพราะไม่ได้เกี่ยวข้องกับการจัดตั้งรัฐบาล หากจะให้ช่วยงานในรัฐบาลชุดใหม่ก็แล้วแต่ พล.อ.ประยุทธ์ เมื่อถามว่า กรณีที่พรรคประชาธิปัตย์แบ่งเป็น 2 ขั้วจะทำให้การจัดตั้งรัฐบาลของพรรคพลังประชารัฐยากขึ้นหรือไม่ พล.อ.ประวิตรตอบว่า ไม่รู้ก็บอกว่าไม่รู้แล้วยังจะมาถามอยู่นั่นแหละ เราไม่ใช่เป็นคนไปจัดตั้งรัฐบาลจะรู้ได้อย่างไร เมื่อถามย้ำว่า ไม่มีส่วนร่วมจัดตั้งรัฐบาลจริงหรือ พล.อ.ประวิตรตอบว่า ก็จริงอ่ะดิ เมื่อถามว่า แล้วทำไมเช้านี้เข้ามา ทำเนียบรัฐบาลพร้อมกับ พล.อ.ประยุทธ์ พล.อ.ประวิตรอึกอักก่อนย้อนถามว่า แล้วทำไม ก็บ้านมันอยู่ใกล้กัน ยืนยันไม่ได้คุย ไม่ได้กินข้าวเช้าด้วยกัน ก็ออกมาจากบ้านแล้วเจอกันพอดี ไม่ได้คุยกัน,ฉุนม็อบต้านให้ยุติสืบอำนาจ,ผู้สื่อข่าวถามว่า วันที่ 22 พ.ค. กลุ่มฟื้นฟูประชาธิปไตย นัดชุมนุมกันที่ราชประสงค์เรียบร้อยดีหรือไม่ พล.อ.ประวิตรตอบว่า ก็เรียบร้อยดี ถ้าไม่เรียบร้อยจะมาอยู่อย่างนี้หรือ เมื่อถามถึงแถลงการณ์ของกลุ่มดังกล่าวเสนอให้ คสช.ยุติการสืบทอดอำนาจผ่านกลไกต่างๆ พล.อ.ประวิตรตอบเสียงฉุนเฉียวว่า ใครสืบทอดอำนาจ แล้วมีการสืบทอดอำนาจอย่างไร ก็เลือกตั้งมาด้วยกัน พล.อ.ประวิตรกล่าวและว่าส่วนการรักษาความปลอดภัยช่วงการประชุมสุดยอดอาเซียนครั้งที่ 34 ระหว่างวันที่ 20-23 มิ.ย.เรียบร้อยไม่ต้องห่วง ประชุมมาตั้งหลายอย่างตลอดระยะเวลา 5 ปี เมื่อถามว่าแต่การประชุมครั้งนี้มีผู้นำจากหลากหลายประเทศเข้าร่วม อาจมีคนใช้จังหวะนี้สร้างสถานการณ์หรือไม่ พล.อ.ประวิตรตอบว่าไม่มี ประชาชนส่วนใหญ่ก็รู้ จึงไม่น่าเป็นห่วง,ชี้ มิ่งขวัญ ไขก๊อกไม่ใช่หลอก ปชช.,นายวิษณุ เครืองาม รองนายกฯ กล่าวถึงกรณีนายมิ่งขวัญ แสงสุวรรณ์ ลาออกจากหัวหน้าพรรคเศรษฐกิจใหม่ ไม่ได้มีปัญหาอะไร แม้ลาออกจากหัวหน้าพรรคแต่ยังเป็นสมาชิกพรรคอยู่ แต่ถ้าลาออกจากสมาชิกพรรคถึงจะเป็นเรื่องเพราะทำให้ขาดสมาชิกภาพ ส.ส. เมื่อถามว่า มองบรรยากาศการเมืองหลังเลือกตั้งที่เกิดปัญหาจนหัวหน้าพรรคลาออก นายวิษณุตอบว่า เป็นปัญหาของแต่ละพรรคแต่ละคน การเป็นหัวหน้าพรรคมีภาระหน้าที่ความรับผิดชอบมาก ใครไม่สามารถแบกภาระได้ไม่ใช่เรื่องแปลก เมื่อถามว่า การที่หัวหน้าพรรคลาออกหลังการเลือกตั้ง ถือเป็นการหลอกลวงประชาชนหรือไม่ นายวิษณุ ตอบว่า ไม่ใช่ จะมองอย่างนั้นได้อย่างไร การปรับเปลี่ยน หัวหน้าพรรคมีมาหลายยุคสมัย,พท.ยกเลิกนัดถก 7 พรรคขั้ว ปชต.,สำหรับกรณีที่มีกระแสข่าวว่าพรรคเพื่อไทยได้ประสานไปยังพรรคอนาคตใหม่ พรรคเสรีรวมไทย พรรคประชาชาติ พรรคเศรษฐกิจใหม่ พรรคเพื่อชาติและพรรคพลังปวงชนไทย หารือถึงสถานการณ์ทาง การเมือง ที่โรงแรมแลงคาสเตอร์ เวลา 10.00 น.ปรากฏว่าพรรคเพื่อไทยได้ขอยกเลิกนัดหมาย เมื่อผู้สื่อข่าวสอบถามเจ้าหน้าที่โรงแรมได้รับการชี้แจงว่า เจ้าหน้าที่พรรคเพื่อไทยโทรศัพท์มาขอยกเลิกการจองห้องแลงคาสเตอร์ 4-5 ที่จองไว้แล้ว เนื่องจากแกนนำพรรคหลายคนแจ้งว่าติดภารกิจ บางท่านติดลงพื้นที่หาเสียงเลือกตั้งซ่อม ส.ส.เขต 8 จ.เชียงใหม่,เหตุ มิ่งขวัญ ไขก๊อกทิ้ง หน.พรรค,นายมิ่งขวัญ แสงสุวรรณ์ หัวหน้าพรรคเศรษฐกิจใหม่ ได้โพสต์หนังสือที่ส่งถึงนายทะเบียนพรรค การเมือง แจ้งความประสงค์ขอลาออกจากหัวหน้าพรรคเศรษฐกิจใหม่ลงในเพจ มิ่งขวัญ แสงสุวรรณ์ พรรคเศรษฐกิจใหม่ สรุปว่าการบริหารจัดการพรรคเศรษฐกิจใหม่ ตามที่ได้แถลงข่าวไปแล้วจะแบ่งภารกิจเป็น 2 ส่วน ตนรับผิดชอบการร่างนโยบายระบบเศรษฐกิจใหม่ การออกไปพูดกับสาธารณชนและสื่อต่างๆ ส่วนการบริหารกิจการภายในพรรค การรับสมัครสมาชิกพรรค คัดเลือกผู้สมัคร การระดมทุนและการบริหารจัดการทางการเงิน เป็นหน้าที่นายสุภดิช อากาศฤกษ์ รองหัวหน้าพรรคและทีมบริหาร บัดนี้ ผ่านการเลือกตั้งมาแล้ว เป็นเวลาอันเหมาะสม จึงขอลาออกจากตำแหน่งหัวหน้าพรรคเศรษฐกิจใหม่ แต่ยังคงสถานะสมาชิกภาพของพรรคเศรษฐกิจใหม่ และดำรงตำแหน่งสมาชิกสภาผู้แทนราษฎรในระบบบัญชีรายชื่อ โดยนายสุภดิชจะทำหน้าที่รักษาการแทนหัวหน้าพรรคตามข้อบังคับไปก่อน จนกว่าจะมีการเลือกตั้งกรรมการบริหารพรรคชุดใหม่,ยันรักษาสัญญาที่เคยให้ไว้,นายมิ่งขวัญระบุอีกว่า การที่พรรคเศรษฐกิจใหม่ได้รับเลือกเป็นผู้แทนราษฎรในระบบบัญชีรายชื่อมาทั้งหมด 6 คน ตนและผู้แทนราษฎรทั้ง 6 คนจะรักษาคำมั่นสัญญาที่ได้เคยให้ไว้กับประชาชน ตามที่เคยได้แถลงข่าวกับสื่อมวลชนในทุกโอกาสว่าจะปฏิบัติหน้าที่ต่างๆอย่างเต็มความสามารถต่อชาติ ศาสนาและเทิดทูนในสถาบันพระมหากษัตริย์ จึงเรียนมาเพื่อโปรดทราบ หนังสือลาออกฉบับนี้มีผลตั้งแต่วันที่ 22 พ.ค.เป็นต้นไป,เจ๊หน่อย วัดใจรอตัวแปรยึดสัญญา,เมื่อเวลา 14.30 น. ที่พรรคเพื่อไทย คุณหญิงสุดารัตน์ เกยุราพันธุ์ ประธานยุทธศาสตร์การเลือกตั้งพรรคเพื่อไทย กล่าวว่า ทราบจากเลขาธิการพรรคว่าพูดคุยกับพรรคเศรษฐกิจใหม่แล้ว ยืนยันว่ายังมีเจตนารมณ์รักษาคำมั่นเช่นเดิม พรรคเพื่อไทยตั้งใจนำประชาธิปไตยอันมีพระมหากษัตริย์ทรงเป็นพระประมุขกลับคืนสู่ประเทศไทย และใช้ประสบการณ์ความสามารถทำให้เศรษฐกิจปากท้องประชาชนดีขึ้น วันนี้พรรคเพื่อไทยทำทุกวิถีทางเต็มที่แล้ว โดยไม่ยึดติดกับตำแหน่งใดๆในการจัดตั้งรัฐบาล จึงต้องรอวัดใจกับพรรคตัวแปรคือพรรคภูมิใจไทยกับพรรคประชาธิปัตย์ว่าจะทำตามสัญญาที่ให้ไว้กับประชาชนหรือไม่ และจะเลือกเสียงของประชาชนหรือจะเป็นเพียงแค่ลีลาต่อรองตำแหน่ง โดยใช้ประชาชนเป็นตัวประกัน เชื่อว่าประชาชนจำแม่น วันนี้เราถึงได้ประกาศ ถอยไม่ขอรับตำแหน่งใดๆ พร้อมจะสนับสนุนคนที่ยึดมั่นในจุดประสงค์เดียวกัน เรายอมเสียสละ เรายินดี,ร้องเพลงรอ ปชป.-ภท.ตัดสินใจ,เมื่อถามว่าได้รับสัญญาณจากพรรคภูมิใจไทยและพรรคประชาธิปัตย์อย่างไรบ้าง คุณหญิงสุดารัตน์กล่าวว่า ยังรออยู่ เมื่อถามว่าวันนี้ยังมีความหวังที่จะรอ ใช่หรือไม่ คุณหญิงสุดารัตน์กล่าวว่า วันนี้ไม่ใช่การรอความหวังของเพื่อไทยหรือรออะไรที่เป็นประโยชน์กับพรรค แต่เป็นโอกาสของประชาชน เมื่อถามว่าหากพรรคพลังประชารัฐจัดตั้งรัฐบาลได้ก่อน คุณหญิงสุดารัตน์กล่าวว่า ไม่มีปัญหา เรื่องผู้นำฝ่ายค้านในสภาฯ ก็ไม่มีปัญหาอะไร,7 พรรคยังแน่นเหมือนเดิม,ด้านนายภูมิธรรม เวชยชัย เลขาธิการพรรคเพื่อไทย กล่าวว่า กรณีนายมิ่งขวัญ แสงสุวรรณ์ ลาออกจากหัวหน้าพรรคเศรษฐกิจใหม่ เคารพการตัดสินใจแต่ยังเชื่อว่านายมิ่งขวัญจะรักษาคำพูดและคำมั่นสัญญาที่เคยพูดไว้ แม้จะลาออกจากตำแหน่งหัวหน้าพรรค แต่ในฐานะสมาชิก ส.ส.ยังต้องรักษาจุดยืนของตนเองและประโยชน์ประเทศชาติ แม้จะมีหัวหน้าพรรคคนใหม่เชื่อว่าพรรคเศรษฐกิจใหม่จะยังคงยึดมั่นในเจตนารมณ์เดิม ท่ามกลางสถานการณ์ไม่ปกติ มีสิ่งใหม่เกิดขึ้นอย่างไม่คาดคิด ต่อจากนี้จะมีการจัดกระบวนการแปลกๆ แบบนี้เกิดขึ้นจนกว่าจะมีระบอบประชาธิปไตยที่ปกติ เชื่อว่านายมิ่งขวัญไม่ได้ส่งสัญญาณใดๆ ล่าสุดเมื่อคืนวันที่ 22 พ.ค. ยังคุยกัน หลังจากนี้จะพูดคุยกับนายมิ่งขวัญเพื่อสอบถามข้อเท็จจริงว่ามีกระบวนการอยู่เบื้องหลังหรือมีแรงกดดันหรือไม่ ทั้งนี้ยังไม่เคยนัดหารือกับ 7 พรรคการเมืองตามที่มีข่าวออกไป,โอ่ลุ้นเซอร์ไพรส์ในสภาฯ,ได้โทรศัพท์พูดคุยกับนายมิ่งขวัญแล้ว ทราบว่าการลาออกเกิดจากปัญหาภายในของพรรคเศรษฐกิจใหม่ ยืนยันว่าไม่ส่งผลกับ 6 เสียงของพรรคที่จะสนับสนุนพรรคเพื่อไทย ส่วนบุคคลที่จะเสนอชื่อเป็นประธานสภาฯ จะชัดเจนหลังการประชุม ส.ส.พรรคเวลา 18.00 น. วันที่ 24 พ.ค.คงจะมีเซอร์ไพรส์ในวันที่ 25 พ.ค. ยังยืนยันข้อตกลงทั้ง 7 พรรคถึงวันนี้ 245 เสียง ยังแข็งแรงเหมือนเดิม รอถึงวันที่ 25 พ.ค.เป็นจุดเริ่มต้นการตัดสินใจว่า ส.ส.จะตัดสินใจไปทิศทางไหน ต้องจับตาดูวันที่ 25 พ.ค.อาจมีอะไรเปลี่ยนแปลงก็ได้ การเจรจากับพรรคประชาธิปัตย์และภูมิใจไทยคืบหน้าไปในทางที่ดี เพียงแต่ว่าวันนี้อยู่ในช่วงการต่อสู้ทางจิตวิทยา มีคนพยายามจะบอกว่าเรียบร้อยแล้วทุกวัน ตนรอเพียงตั้งโต๊ะนั่งแถลงข่าว มีหัวหน้าพรรค เลขาธิการพรรคจับมือกัน อย่างนั้นถือว่าทุกอย่างยุติ วันนี้ยังแค่พยายามสร้างกำลังใจให้ตัวเอง นายภูมิธรรมกล่าว,เย้ยซีก พปชร.นับยังไงก็ได้แค่ 130,นายภูมิธรรมกล่าวว่า ฝ่ายพรรคพลังประชารัฐบอกว่ายุติเรียบร้อยแล้ว นับอย่างไรก็ได้แค่ 130 เสียงของเราชัดเจน 245 เสียงไม่เชื่อว่าพรรคพลังประชารัฐจะรวมเสียงข้างมากในสภาฯได้ ที่บอกว่าตัวพร้อมจะเป็นนายกฯได้แน่นอนหวังพึ่งเสียง ส.ว.ในหลักการชัดเจนตั้งนานแล้วว่ารัฐบาลเข้มแข็งมั่นคงต้องได้เสียงข้างมากในสภาฯ แม้จะพยายามใช้วิธีการพิเศษพิสดารได้มาซึ่งนายกฯ จัดตั้งรัฐบาลเสียงข้างน้อยทำงานไม่ได้ ไม่มีเสียงเกิน 251 เสียงขึ้นไปจะมีปัญหาไม่เป็นผลดีต่อระบอบประชาธิปไตยและการแก้ปัญหาประเทศ อย่าฝืนความเป็นจริงของธรรมชาติหรือฝืนความต้องการของประชาชน,ดีลล้มเตรียมส่ง สมพงษ์ ชิงธง,ผู้สื่อข่าวรายงานจากพรรคเพื่อไทยว่า หลังจากพรรคประชาธิปัตย์และพรรคภูมิใจไทยมีแนวโน้มจะเข้าร่วมรัฐบาลกับขั้วพรรคพลังประชารัฐ แม้ก่อนหน้านี้พรรคเพื่อไทยจะระบุว่าไม่ยึดติดตำแหน่ง ล่าสุดแกนนำพรรคได้หารือถึงการเสนอชื่อบุคคลชิงประธานสภาฯอีกครั้ง โดยเห็นตรงกันว่าคนที่พรรคจะสนับสนุนให้เป็นประธานสภาฯ ควรเป็นคนของพรรคเพื่อไทยเอง พรรคต้องสู้แต่จะได้หรือไม่เป็นอีกเรื่องหนึ่ง โดยจะหาข้อสรุปให้ได้ใน 1-2 วันนี้ ได้มองผู้ที่เหมาะสมไว้ 1-2 คน หนึ่งในนั้นคือนายสมพงษ์ อมรวิวัฒน์ ส.ส.เชียงใหม่ พรรคเพื่อไทย,ลูกพรรคไล่ ลุงมิ่ง ลาออก ส.ส.ไปเลย,เมื่อ 12.30 น.ที่สำนักงาน กกต.นายอังกฤษฎา ราวินิช ผู้สมัคร ส.ส.เขต 1 อุดรธานี พรรคเศรษฐกิจใหม่ เข้าขอคำปรึกษาทางกฎหมายและขอความเป็นธรรม กกต.กรณีถูกกรรมการบริหารพรรคหลอกลวงสัญญาจะให้เงินสนับสนุนหาเสียง แต่กลับบ่ายเบี่ยงไม่รับผิดชอบค่าใช้จ่ายใดๆ ผู้สมัครแต่ละคนลงทุนหาเสียงไปคนละ 2 แสนถึง 2 ล้านบาท ผู้สมัคร ส.ส.เครียดจนอยากฆ่าตัวตายหนี้สินรุมเร้า ผู้สมัคร ส.ส.เสียชีวิตไปแล้วจากความเครียด 2 ราย ไปติดต่อที่พรรคถูกกีดกัน ถูกด่าว่าเป็นแค่ตัวเห็บ นายมิ่งขวัญลาออกจากหัวหน้าพรรคไม่ทราบว่าจะมาจากปัญหาค่าใช้จ่ายการหาเสียงเลือกตั้งหรือไม่ แต่ไม่สง่างามควรจะลาออกจาก ส.ส.ไปเลย,เสรีพิศุทธ์ ซัด ปชป.–ภท.รวนเร,พล.ต.อ.เสรีพิศุทธ์ เตมียาเวส หัวหน้าพรรคเสรีรวมไทย กล่าวว่า 7 พรรคการเมืองที่เคยลงนาม ในสัตยาบันกันไว้ยังเหนียวแน่นเหมือนเดิม แต่ติดปัญหาพรรคขนาดกลางยังแกว่งไปมาไม่ชัดเจนตอน หาเสียงยืนยันไม่เอาพรรคสืบทอดอำนาจ นายกฯต้องมาจากฝ่ายประชาธิปไตย แต่ตอนนี้ดูเหมือนท่าทีเปลี่ยนไป นายอนุทิน ชาญวีรกูล หัวหน้าพรรคภูมิใจไทย เคยบอกว่าจะอยู่กับพรรคเสียงข้างมาก ตอนนี้ฝั่งประชาธิปไตยมี 245 เสียง อีกฝ่ายมี 120 เสียง ส่วนตัวเชื่อว่านายอนุทินจะมาอยู่กับฝ่ายประชาธิปไตย คนเราต้องยึดมั่นคำพูด พรรคประชาธิปัตย์ขออย่าลังเล พร้อมให้ ส.ส.พรรคเสรีรวมไทย 10 ที่นั่งแก่พรรคประชาธิปัตย์บวก 52 เสียงจะกลายเป็น 62 เสียง เมื่อมาอยู่กับฝั่งประชาธิปไตย ตนไม่ขอเป็นรัฐมนตรี แค่ต้องการให้บ้านเมืองเป็นประชาธิปไตย ปัญหาจะได้จบ ไม่อยากให้ประชาชนที่เลือกพรรคประชาธิปัตย์และพรรคภูมิใจไทยต้องผิดหวังที่มาลงคะแนนให้สองพรรคถึงกว่า 7 ล้านคะแนน,ศาล รธน.รับคดี ธนาธร ถือหุ้นสื่อ,อีกเรื่อง เมื่อเวลา 13.30 น. ที่สำนักงานศาลรัฐธรรมนูญ นายนุรักษ์ มาประณีต ประธานศาลรัฐธรรมนูญ เป็นประธานการประชุม มีตุลาการเข้าประชุมอย่างพร้อมเพรียง ภายหลังการประชุมสำนักงานศาลรัฐธรรมนูญได้เผยแพร่เอกสารข่าว มีเนื้อหาระบุว่า ศาลรัฐธรรมนูญมีมติเอกฉันท์รับคำร้องของ กกต.ที่ขอให้ศาลรัฐธรรมนูญวินิจฉัยว่าสมาชิกภาพ ส.ส.ของนายธนาธร จึงรุ่งเรืองกิจ ส.ส.บัญชีรายชื่อพรรคอนาคตใหม่สิ้นสุดลงตามรัฐธรรมนูญหรือไม่ เนื่องจากเห็นว่านายธนาธรเป็นผู้ถือหุ้นในบริษัทวี-ลัคมีเดียจำกัด อยู่ในวันที่รับสมัครเลือกตั้ง ส.ส. แบบบัญชีรายชื่อ เป็นลักษณะต้องห้ามตามรัฐธรรมนูญมาตรา 98 (3) หรือไม่และขอให้นายธนาธรยื่นคำชี้แจงแก้ข้อ กล่าวหาภายใน 15 วัน นับแต่วันที่ได้รับสำเนาคำร้อง,8 ต่อ 1 สั่งยุติปฏิบัติหน้าที่,เอกสารข่าวดังกล่าวระบุอีกว่า พร้อมมีมติเสียงข้างมาก 8 ต่อ 1 ให้นายธนาธรหยุดปฏิบัติหน้าที่ ส.ส.จนกว่าศาลจะมีคำวินิจฉัย ตามที่ กกต.ขอให้ศาลรัฐธรรมนูญมีคำสั่ง โดยศาลพิจารณาคำร้องและเอกสารประกอบแล้วเห็นว่าคดีนี้ กกต.ได้ขอให้ศาลรัฐธรรมนูญมีคำสั่งให้นายธนาธรหยุดปฏิบัติหน้าที่ตามรัฐธรรมนูญมาตรา 82 วรรคสองและปรากฏข้อมูลจากเอกสารประกอบคำร้องว่าตลอดระยะเวลา 10 ปีที่ผ่านมา การเปลี่ยนแปลงผู้ถือหุ้นทุกครั้ง จะส่งสำเนาบัญชีรายชื่อผู้ถือหุ้นระบุวันประชุมวิสามัญผู้ถือหุ้น พร้อมมีหนังสือนำส่งนายทะเบียนหุ้นส่วนบริษัทกรุงเทพมหานครในเวลาใกล้ชิดกัน แตกต่างจากการเปลี่ยนแปลงผู้ถือหุ้นในคดีนี้ ตามเอกสารประกอบคำร้องไม่ปรากฏว่ามีการประชุมวิสามัญผู้ถือหุ้น จึงปรากฏเหตุอันควรสงสัยว่ามีกรณีตามที่ถูกร้องและการปฏิบัติหน้าที่ของนายธนาธรอาจก่อให้เกิดปัญหาข้อกฎหมายและการคัดค้านโต้แย้งเป็นอุปสรรคต่อการดำเนินงานสำคัญของที่ประชุมสภาผู้แทนราษฎรได้ ทั้งนี้ ตามคำร้องของ กกต.นายธนาธรถูกกล่าวหาว่าเป็นผู้ถือหุ้นบริษัทวี-ลัคมีเดีย จำกัด ซึ่งประกอบกิจการหนังสือพิมพ์หรือสื่อมวลชนใดๆ จำนวน 675,000 หุ้น เลขหมายใบหุ้นตั้งแต่ 1350001-2025000,ตีตกคำร้องตั้ง กก.สรรหา ส.ว.,เอกสารข่าวเผยแพร่ด้วยว่า ศาลรัฐธรรมนูญยังมีมติไม่รับคำร้องกรณีที่ผู้ตรวจการแผ่นดินขอให้ศาลรัฐธรรมนูญวินิจฉัยว่าคำสั่ง คสช.ที่ 1/2562 เรื่องแต่งตั้งคณะกรรมการสรรหา ส.ว.มีปัญหาเกี่ยวกับความชอบด้วยรัฐธรรมนูญหรือไม่ โดยเห็นว่าคำสั่งคสช.เป็นเพียงการออกคำสั่งแต่งตั้งคณะกรรมการ เพื่อทำหน้าที่กลั่นกรองเสนอรายชื่อ ส.ว.ชุดแรกตามบทเฉพาะกาลของรัฐธรรมนูญเท่านั้น มิใช่เป็นการออกกฎเกณฑ์ที่มีผลบังคับใช้เป็นการทั่วไป จึงมิใช่เป็นบทบัญญัติแห่งกฎหมายตามความหมายของรัฐธรรมนูญ ไปจึงมิใช่เป็นบทบัญญัติแห่งกฎหมายตามความหมายของรัฐธรรมนูญ,ผู้สื่อข่าวรายงานว่า กรณีนี้นายพลพาขุนเศรษฐญาบดี ตัวแทนผู้ประสานงานคณะราษฎรไทยแห่งชาติ ได้ยื่นหนังสือคัดค้านรายชื่อกรรมการสรรหา ส.ว.ของ พล.อ.ประวิตร วงษ์สุวรรณ ต่อผู้ตรวจการแผ่นดิน,ธนาธร อัด กกต.ส่งศาลฯก่อนสืบสวน,ก่อนหน้านี้เมื่อเวลา 10.00 น. นายธนาธร จึงรุ่งเรืองกิจ หัวหน้าพรรคอนาคตใหม่ โพสต์ข้อความผ่านเฟซบุ๊กว่า ยื่นคำร้องต่อศาลรัฐธรรมนูญให้ฟันธนาธรไปก่อน แล้วค่อยสืบสวนข้อเท็จจริงทำสำนวนทีหลัง ทำแบบนี้ก็ได้หรือ เมื่อวันที่ 22 พ.ค.พยานของตน 2 คนในการโอนหุ้นวี-ลัค มีเดีย ได้รับจดหมายหนังสือเชิญไปให้ถ้อยคำฉบับลงวันที่ 17 พ.ค.จากคณะกรรมการสืบสวนและไต่สวนของ กกต. และจดหมายเพิ่งถูกจัดส่งเมื่อวันที่ 21 พ.ค.ปรากฏว่า เมื่อวันที่ 16 พ.ค.กกต.ได้ยื่นคำร้องคดีนี้ต่อศาลรัฐธรรมนูญไปแล้ว ทั้งที่การสืบสวนไต่สวนข้อเท็จจริงยังไม่เสร็จสิ้น หลัง กกต.ยื่นคำร้องต่อศาลรัฐธรรมนูญแล้วเพิ่งจะเรียกพยานของตนไปให้ถ้อยคำต่อคณะกรรมการสืบสวนฯ ทั้งที่เป็นประเด็นสำคัญพิจารณาความสมบูรณ์ของการโอนหุ้น คำร้องที่ กกต.ยื่นต่อศาลรัฐธรรมนูญเมื่อวันที่ 16 พ.ค.ตั้งอยู่บนพื้นฐานของข้อเท็จจริงที่ยังไม่ยุติในประเด็นที่เป็นสาระสำคัญ คณะกรรมการสืบสวนฯยังเรียกสอบพยานอยู่ แต่ กกต.ชุดใหญ่ลงมติและยื่นคำร้องต่อศาลไปก่อน,เตือนใช้อำนาจมิชอบผิด ก.ม.,นายธนาธรระบุอีกว่า วันที่ 8 ม.ค.ตนกลับจากบุรีรัมย์มา กทม.โดนใบสั่งอยู่หลายใบ หลายท่านแซวกันว่าคนขับรถรีบซิ่งเหยียบมิดรีบกลับ กทม.จนเกินไปแล้ว แต่เมื่อเจอกรณีนี้ของ กกต.แล้ว การเหยียบซิ่งของคนขับรถตนกลายเป็นเต่าคลานไปเลย กกต. ท่านไวกว่า ท่านยิงไนตรัสด้วย จะรีบไปไหน งานนี้ กกต.ท่านไม่โดนใบสั่ง (ค่าปรับ พ.ร.บ.จราจร) ก็จริง พฤติการณ์ของท่านอาจไม่ขัด พ.ร.บ.จราจรแต่อาจขัดประมวลกฎหมายอาญา มาตรา 157 และ พ.ร.บ.ประกอบรัฐธรรมนูญว่าด้วย กกต. มาตรา 69 ฐานใช้อำนาจโดยมิชอบหรือไม่,อัดรีบร้อนวินิจฉัย-สู้ต่อเป็นนายกฯ,ต่อมาเมื่อเวลา 19.00 น. ที่พรรคอนาคตใหม่ นายธนาธรแถลงหลังศาลรัฐธรรมนูญมีมติรับคำร้องของ กกต.วินิจฉัยกรณีถือหุ้นสื่อ และให้หยุดปฏิบัติหน้าที่ ส.ส.ว่า ไม่เห็นด้วยกับมติของศาลรัฐธรรมนูญ การวินิจฉัยมีความผิดปกติและมีความรีบร้อนหรือไม่เป็นธรรมหรือไม่ มีเหตุจูงใจทางการเมืองหรือไม่เหตุใด กกต.ถึงส่งเรื่องถึงศาลรัฐธรรมนูญ ทั้งๆที่ยังสอบสวนไม่เสร็จ ยังแสวงหาข้อเท็จจริงอยู่ ทำไมจึงเร่งรีบ เอาข้อสรุปมาจากไหน กรณีนี้ไม่ใช่กรณีเดียวที่ฝั่งตนไม่มีโอกาสชี้แจง กรณีของตนใช้เวลาแค่ 53 วัน ส่วนกรณีนายดอน ปรมัติวินัย รมว.ต่างประเทศเรื่องคล้ายกันกลับใช้เวลาถึง 417 วัน ทำไมถึงต่างกันอย่างนี้ ใช้มาตรฐานเดียวกันหรือไม่ ตนได้รับความเป็นธรรมหรือไม่ อยากให้ทุกคนช่วยกันพิจารณา มีความพยายามจะผลักดันเรื่องนี้เร็วกว่าปกติหรือไม่ อยากให้ประชาชนตรวจสอบการทำหน้าที่ขององค์กรอิสระ ตนและพรรคอนาคตใหม่จะเดินหน้ารวมเสียง เพื่อผลักดันให้ธนาธรเป็นนายกฯ ตนพร้อมและยังมีศักดิ์และสิทธิเป็นนายกฯได้,ปลุกแฟนคลับอย่าสิ้นหวังลุกขึ้นสู้,นายธนาธรกล่าวอีกว่า วันนี้พวกเราได้ยินเสียงความไม่พอใจของคนข้างนอกหรือไม่ ตอนนี้ คสช.อยู่ในช่วงขาลง เหมือนพระอาทิตย์ที่กำลังอัสดง ไม่ว่าจะเป็นความพยายามดูด ส.ส.หรือพยายามเอาคดีมาจัดการตน นี่คือขาลงของ คสช.อย่างแท้จริง แต่เขาอยากเสวยสุขอย่างต่อเนื่อง พวกเขาคือความมืด แต่พวกเราพรรคอนาคตใหม่คือ แสงสว่าง เราขออาสาพาประเทศไปสู่อรุณรุ่ง หยุดการสืบอำนาจของเผด็จการ ทุกคนอาจจะสิ้นหวังที่ได้ยินคำวินิจฉัยของศาลรัฐธรรมนูญ แต่เวลานี้ไม่ใช่เวลาแห่งความสิ้นหวัง แต่คือเวลาเปิดโปงสิ่งชั่วร้าย ขอให้ทุกคนที่ยังรักความยุติธรรมลุกขึ้นยืนและต่อสู้ร่วมกัน ร่วมสร้างสังคมที่เป็นธรรม ถึงแม้วันนี้จะถูกตัดสินให้หยุดปฏิบัติหน้าที่ ส.ส.ไปแล้ว แต่ยังเป็น ส.ส.อยู่ จะทำงานกับประชาชนอย่างต่อเนื่อง เมื่อเขาไม่ให้ตนเข้าสภาฯ จะทำงานอยู่กับประชาชน,สรศักดิ์ ไม่รู้ร่วมประชุมสภาฯ ได้หรือไม่,เมื่อเวลา 20.30 น. นายสรศักดิ์ เพียรเวช เลขาธิการสภาผู้แทนราษฎร กล่าวถึงกรณีศาลรัฐธรรมนูญมีคำสั่งให้นายธนาธร จึงรุ่งเรืองกิจ ส.ส.บัญชีรายชื่อ พรรคอนาคตใหม่ หยุดปฏิบัติหน้าที่งานรัฐพิธีเปิดประชุมรัฐสภาในวันที่ 24 พ.ค.ว่า ขณะนี้ยังไม่ได้รับหนังสือจากศาลรัฐธรรมนูญ จึงยังไม่สามารถบอกได้ว่านายธนาธรจะสามารถเข้าร่วมประชุมสภาฯ ในวันที่ 24 พ.ค. รวมถึงการประชุมสภาฯ เพื่อเลือกประธานสภาฯ ในวันที่ 25 พ.ค. ได้หรือไม่,นิกรแจง ชทพ.ไม่เคยกู้เงิน,นายนิกร จำนง ผอ.พรรคชาติไทยพัฒนา กล่าวถึงกรณีที่นายปิยบุตร แสงกนกกุล เลขาธิการพรรคอนาคตใหม่ แถลงว่า พรรคชาติไทยพัฒนา มีการกู้เงินมาเป็นรายได้ของพรรคว่า ไม่เป็นความจริง เอกสารที่นายปิยบุตรนำมาแถลงเป็นงบดุลเก่า ซึ่งระบุเกี่ยวกับเจ้าหนี้-เงินยืมทดรองจากสาขาพรรค ช่วงที่กองทุนเพื่อพัฒนาพรรคการเมืองยกเลิกสนับสนุนสาขาพรรค แต่กฎหมายกำหนดให้สาขา พรรคต้องแสดงค่าใช้จ่าย จึงต้องเป็นผู้ทดรองจ่ายเงินดังกล่าวถือเป็นเจ้าหนี้ทางรูปบัญชีสะสมมาหลายปี พรรคได้สำแดงบัญชีส่งให้ กกต.ในฐานะนายทะเบียนพรรคการเมืองรับทราบตลอด มิได้เป็นเงินรายได้จากการกู้ยืม ตนทำหน้าที่ ผอ.พรรคมา 20 ปี ไม่เคยเห็นการกู้ยืมเงินของพรรคมาก่อน เนื่องจากเห็นว่าการกู้เงินไม่น่าจะกระทำได้ พรรครับบริจาคเงิน จัดระดมทุนตามกฎหมายเลือกตั้ง,ยื่น ป.ป.ช.สอบ บิ๊กตู่–ป้อม ตั้ง ส.ว.,ที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย ยื่นหนังสือให้ ป.ป.ช.ไต่สวน พล.อ.ประยุทธ์ นายกฯและ พล.อ.ประวิตร วงษ์สุวรรณ รองนายกฯ และ รมว.กลาโหม ในฐานะประธานคณะกรรมการสรรหา ส.ว.กรณีคัดเลือก ส.ว.250 คน ที่เบื้องต้นพบมี ส.ว. 2 คน อาจขาดคุณสมบัติ หรือมีลักษณะต้องห้ามเป็น ส.ว. เป็นการใช้อำนาจคัดสรรบุคคลที่อาจขาดคุณสมบัตินำกราบบังคมทูลนำขึ้นทูลเกล้าฯถือว่าเป็นการมิบังควร เข้าข่ายทุจริตต่อหน้าที่ผิดตาม พ.ร.บ.ป้องกันและปราบปรามการทุจริต พ.ศ.2561 ย่ามใจใช้อำนาจโดยพลการ ไม่กลั่นกรองบุคคลที่เหมาะสมให้ถูกต้องตามเจตนารมณ์ของรัฐธรรมนูญและกฎหมาย ทั้งยังคัดสรรบุคคลใกล้ชิด เครือญาติและพรรคพวก,ตามราวีจิกไม่เลิกนาฬิกาหรู,นายศรีสุวรรณกล่าวว่า นอกจากนี้ยังได้ทวงถามความคืบหน้าจาก ป.ป.ช.กรณีขอข้อมูลการวินิจฉัยยกคำร้อง พล.อ.ประวิตรไม่มีความผิดกรณีครอบครองนาฬิกาหรูของกรรมการ ป.ป.ช.แต่ละคน ในคดีดังกล่าว รวมทั้งทวงถามประเด็นที่ยืมทรัพย์สินของผู้อื่นมา เข้าข่ายการรับประโยชน์อื่นใดที่มีมูลค่า เกินกว่า 3,000 บาทหรือไม่ เพราะนายเสรี สุวรรณภานนท์ ส.ว.ได้โพสต์เฟซบุ๊กเรื่องการกู้ยืมเงินของ พรรคการเมืองว่า การกู้ยืมเงินของพรรคการเมืองถือเป็นรายได้ของพรรค อาจใช้เทียบเคียงกับกรณี พล.อ.ประวิตรยืมนาฬิกาเพื่อนมาใส่ ต้องแจ้งรายได้ ต่อ ป.ป.ช.หรือไม่ เพราะการยืมถือเป็นรายได้ตามที่นายเสรีระบุ หาก ป.ป.ช.ยังเพิกเฉย จะไปยื่นร้อง ต่อคณะกรรมการข้อมูลข่าวสารของราชการ และยื่นฟ้อง ป.ป.ช.ต่อศาล ฐานละเลยการปฏิบัติหน้าที่,วันชัย ชัวร์ พรเพชร ปธ.วุฒิสภา,นายวันชัย สอนศิริ สมาชิกวุฒิสภา (ส.ว.) กล่าวถึงกระแสข่าวมีกลุ่ม ส.ว. 50 คนต่อต้านนาย พรเพชร วิชิตชลชัย นั่งตำแหน่งประธานวุฒิสภาว่า ยังมั่นใจว่านายพรเพชรจะได้รับเลือกเป็นประธาน ส.ว. และ พล.อ.สิงห์ศึก สิงห์ไพร นายศุภชัย สมเจริญ จะเป็นรองประธานคนที่ 1 และ 2 ยังไม่พบประเด็นการขัดแย้ง หรือจะส่งบุคคลเข้าแข่งขัน ไม่มีใครมาล็อบบี้ขอคะแนนเสียง,ด้านนายอนุมัติ อาหมัด ส.ว. กล่าวว่า วันที่ 24 พ.ค. โหวตเลือกประธานและรองประธาน ส.ว. จะมีการเสนอชื่อบุคคลอื่นมาร่วมชิงตำแหน่งด้วยหรือไม่ คงต้องรอพิจารณาอีกครั้ง นายพรเพชรเหมาะสม เคยเป็นประธาน สนช.มาก่อน กระแสข่าวคัดค้านนายพรเพชรเชื่อว่าจะไม่มีภาพความขัดแย้ง ส.ว.ล้วนเป็นผู้ใหญ่ทั้งสิ้น,ท้วงอัยการสั่งไม่ฟ้องปม น้องเกด,ที่สำนักงานอัยการทหาร นางพะเยาว์ อัคฮาด มารดา และนายณัทพัช อัคฮาด น้องชายของ น.ส.กมนเกด อัคฮาด หรือน้องเกด พยาบาลอาสาผู้เสียชีวิตในเหตุการณ์สลายการชุมนุมบริเวณวัดปทุมวนารามวรวิหาร เมื่อวันที่ 19 พ.ค.53 ยื่นหนังสือถึงหัวหน้าอัยการทหาร ขอทราบข้อเท็จจริงและข้อกฎหมาย กรณีมีคำสั่งไม่ฟ้องทหาร 8 คนที่ถูกกล่าวหาเกี่ยวข้องกับการเสียชีวิตของ น.ส.กมนเกด นางพะเยาว์ เปิดเผยว่า คดีนี้ไม่อยู่ในอำนาจของอัยการทหาร สั่งไม่ฟ้องทหารทั้ง 8 คนที่กระทำความผิดร่วมกับพลเรือน ซึ่งรับคำสั่งจากนายอภิสิทธิ์ เวชาชีวะ อดีตนายกฯ และนายสุเทพ เทือกสุบรรณ อดีตรองนายกฯทั้งศาลอาญากรุงเทพใต้ยังไต่สวนมีคำสั่งชัดเจนว่าการเสียชีวิตของคน 6 คน บริเวณวัดปทุมฯเกิดจากเจ้าหน้าที่ทหารที่ปฏิบัติหน้าที่บนรางรถไฟฟ้าบีทีเอส หน้าวัดปทุมฯ มีพยานหลักฐานประจักษ์พยานและพยานแวดล้อมครบถ้วน อัยการทหารสั่งไม่ฟ้อง จึงไม่ชอบด้วยกฎหมาย,25 พ.ย.ศาลชี้ชะตา โอ๊ค ฟอกเงิน,ที่ศาลอาญาคดีทุจริตและประพฤติมิชอบกลาง ถนนนครไชยศรี ศาลนัดตรวจหลักฐานคดีที่พนักงานอัยการฝ่ายคดีพิเศษ 4 เป็นโจทก์ฟ้องนายพานทองแท้ ชินวัตร บุตรชายนายทักษิณ ชินวัตร อดีตนายกฯฐานร่วมกันฟอกเงินและสมคบกันฟอกเงิน กรณีทุจริตปล่อยกู้ธนาคารกรุงไทยกับกลุ่มกฤษดามหานคร ที่นายพานทองแท้รับโอนเงินเป็นเช็ค 10 ล้านบาท โดยมี น.ส.พินทองทา คุณากรวงศ์ และ น.ส.แพทองธาร ชินวัตร น้องสาว พร้อมแกนนำพรรคเพื่อไทย อาทิ พล.ต.ท.วิโรจน์ เปาอินทร์ หัวหน้าพรรคเพื่อไทย นายภูมิธรรม เวชยชัย เลขาธิการพรรคเพื่อไทย คุณหญิงสุดารัตน์ เกยุราพันธุ์ และนายชัยเกษม นิติสิริ แคนดิเดตนายกฯพรรคเพื่อไทยมาให้กำลังใจ ศาลเห็นควรกำหนดวันไต่สวนพยาน 3 นัดวันที่ 24-26 ก.ย.และกำหนดวันพิพากษาคดีไว้วันที่ 25 พ.ย.เวลา 10.00 น. โดยนายพานทองแท้ กล่าวว่า วันที่ 25 พ.ย.ไม่หวั่นใจ ศาลนัดมาเมื่อใดพร้อมมาทุกนัด
ปชป.เขี้ยวอีกขั้น ยื้อให้คำตอบร่วมรัฐบาล นัดเย็น 24 พ.ค. ถกร่วม กก.บห.-ส.ส. ราเมศ ระบุอาจยังไม่จบร่วมรัฐบาลกับขั้วไหน ตั้งเงื่อนไขเพิ่มขอแก้รัฐธรรมนูญ-ดันนโยบายพรรค
ธนาธร จึงรุ่งเรืองกิจ,ศาลรัฐธรรมนูญ,ยุติบทบาท,พรรคอนาคตใหม่,ประยุทธ์ จันทร์โอชา,พรรคพลังประชารัฐ,ข่าวหน้า1